8 Desember: Moenie vergeet wat regtig belangrik is nie. – Jan van der Watt - www.bybelkennis.co.za
by Mitch Kalp · Published 08/12/2017 · Updated 28/11/2017
1 Joh 2:3-17 (fokus 2:15-17)
Ek het twee broers geken wat vreeslik kompeterend was. Dit was 'n ding om hulle te sien speletjies speel. Dit was asof hulle hele bestaan daarvan afgehang het – onnodig om te sê: dit het dikwels op 'n bakleiery uitgeloop en dan was die atmosfeer in die huis so dik dat jy dit met 'n mes kon sny. Ma wou net die hele tyd vrede maak en het oor en oor verduidelik dat dit maar net 'n speletjie is – hulle moenie toelaat dat so 'n onbelangrike ding hulle lewens so deurmekaar krap nie. Hulle moet besef wat belangrik is en wat nie.
So klink Johannes ook hier (2:15-17). Hy het goed geweet ons verloor maar partymaal perspektief in die lewe en dit krap ons prioriteite deurmekaar. Dit gaan soos die twee broers met die speletjie hierbo. Baie van die dinge waaroor ons so ernstig voel, is tydelik, gaan verby en is nie so belangrik nie. Tog lewe ons asof dit al is wat ons het. Ons groei daaraan vas en gee al ons tyd en energie daarvoor. Maar dit sal verbygaan en dan het ons niks nie, waarsku Johannes.
Ons moet mooi nadink oor wat die belangrikste is, ja, wat die moeite werd is om jou tyd aan te spandeer en jou lewe aan te wy. Jy moet jou opsies mooi weeg en jou prioriteite goed bepaal. Hierdie ou wêreld is net tydelik en gaan verby. Dit is soos om water met jou hand te skep – dit loop weer deur jou vingers. Maar die toekoms wat God jou saam met hom aanbied, is anders. Dit is ewig. Ons moet liewer op die lewe saam met Hom wat ewig gaan duur fokus. Aan Hom moet ons ons liefde gee, want van Hom hang ons bestaan af.